Internasionale Verslag – 10 Junie 2020 - Corona Krisissentrum
Tuis / COVID-19 / Internasionale Verslag – 10 Junie 2020
Internasionale Verslag – 10 Junie 2020
Die Wêreldgesondheidsorganisasie verloor steeds meer van sy geloofwaardigheid nadat beamptes van dié organisasie gister terug gekrabbel het oor die mate waartoe mense wat die koronavirus opgedoen het maar asimptomaties is, die virus wel kan oordra. Nadat 'n senior viroloog by die WGO gesê het dat die verspreiding van die virus deur asimptomatiese persone hoogs onwaarskynlik is, het die organisasie gister gesê dat so 'n aanname nie heeltemal korrek is nie en dat daar 'n misverstand binne die organisasie was. Die WGO het die afgelope maande onder sterk kritiek deurgeloop weens sy hantering van die pandemie.
Die koronapandemie het tot 'n skerp toename in die begrotingstekort van die Amerikaanse Federale Regering aanleiding gegee. Die federale begrotingstekort het in Mei tot 424 miljard dollar vir die maand gestyg. Vir die eerste agt maande van die huidige finansiële jaar wat in Oktober begin het, het die begrotingstekort tot 1,9 triljoen dollar, die meeste nog ooit gestyg. Oor die afgelope 12 maande het die begrotingstekort tot 10% van die Amerikaanse Bruto Binnelandse Produk gestyg. Daar word beraam dat die begrotingstekort vir die huidige finansiële jaar tot 3,7 triljoen dollar kan styg. Die federale regering se spandering het in Mei met 53% toegeneem tot 598 miljard dollar. Die hoofrede hiervoor is die ekonomiese stimulus wat deur die regering in werking gestel is.
Japan se laerhuis het 'n noodbegroting van 31,91 triljoen jen (297 miljard dollar) goedgekeur. Die doel met die noodbegroting is om die Japanese ekonomie, die derde grootste in die wêreld, van broodnodige stimulus te voorsien. Die hoërhuis sal nou oor die begroting stem en daar word verwag dat dit reeds teen Vrydag in werking kan tree.
Indië, die land met die tweede grootste bevolking in die wêreld, ervaar steeds 'n skerp styging in die voorkoms van die koronavirus. Gister is 9 985 nuwe gevalle aangemeld. Tot dusver het sowat 280 000 mense in Indië die virus opgedoen. Sterftes in dié land is egter relatief laag in verhouding tot die land se bevolking met slegs 7 745 sterftes wat tot dusver aangemeld is. Die Indiese regering het onlangs aangekondig dat alle restaurante, winkelsentrums en kerke kan heropen. Treinstasies, hotelle, skole en universiteite is egter nog gesluit.
Een van die grootste lugdienste in die wêreld, Emirates Airlines, het begin om duisende vlieëniers en kajuitpersoneel af te lê. Hoewel die lugdiens nie die presiese getal werknemers wat afgelê gaan word, bekend gemaak het nie, beplan hulle volgens bronne om 400 Airbus A380-vlieëniers, 200 Boeing 777-vlieëniers en 6500 kajuitpersoneel af te lê. Die lugdiens het ook besluit om die 50%-verlaging in salarisse wat reeds vroeër vanjaar vir alle personeel ingestel is, tot September te verleng.
Die Verenigde Koninkryk het steeds die tweede meeste sterftes weens COVID-19 in die wêreld. Terwyl die amptelike dodetal in die VK tot byna 41 000 gestyg het, het die Kantoor vir Nasionale Statistieke in die VK gister gesê dat die aantal sterftes weens COVID-19 waarskynlik reeds meer as 50 000 is. Slegs sterftes waar COVID-19 die bevestigde oorsaak van dood is, word in die amptelike statistieke ingesluit, maar daar is heelwat meer sterftes waar die owerhede vermoed COVID-19 ook die oorsaak van dood is.
Die volgende grafika toon die lande wat tans die meeste aangemelde gevalle het, met die regterkantste kolom wat wys wanneer die verspreiding 'n piek in 'n land bereik het:
Die volgende is die lande waar daar tans 'n daaglikse toename in gevalle is:
Die volgende is lande waar nuwe gevalle tans daagliks afneem:
België is steeds die land met die meeste sterftes per capita, gevolg deur die VK, Spanje en Italië:
Universiteite in die VSA word swaar getref deur die koronapandemie. Die VSA is die land in die wêreld wat die meeste internasionale studente lok. Meer as 3000 universiteite en kolleges huisves meer as 1 miljoen oorsese studente. Baie van hierdie studente het met die uitbreek van die koronapandemie na hulle lande van herkoms terug gekeer en betaal nie tans studiegelde nie. Harvard Universiteit, een van die rykste universiteite in die wêreld, het nou bekend gemaak dat hulle reeds 415 miljoen dollar verloor het en dat dié universiteit beraam om in die huidige finansiële jaar 750 miljoen dollar te verloor. Die universiteit het meer as 41 mi ljard dollar se beleggings wat oor jare uit skenkings en erflatings opgebou is en Harvard beplan om honderde miljoene dollars uit hierdie beleggings op te neem ten einde afleggings by die universiteit te keer. Nie alle universiteite is egter bevoorreg om sulke groot beleggingsfondse te hê nie. Die grafika regsbo wys hoe die getal internasionale studente by Amerikaanse universiteite vanaf 1970 tot 2015 as persentasie van totale studente gestyg het. Sedert 2015 het dit volgens verskeie beramings tot meer as 1 miljoen toegeneem. Die grafika regs wys van watter lande hierdie internasionale studente afkomstig is. Die meest studente kom van China, gevolg deur Indië, Suid-Korea en Saoedi-Arabië. Grafika: Wall Street Journal
Kleinhandelgroepe in die VSA het gister tydens 'n virtuele konferensie wat deur die beleggingsbank, Cowen and Co. LLC. aangebied is, bekend gemaak dat verkope in hulle winkels sedert heropening beter as verwag is. Een van die VSA se grootste kleinhandelgroepe, Macy's se Uitvoerende Hoof Jeff Gennette sê dat verkope tans 50% minder as voor die pandemie is. Die maatskappy het verkope van 85% minder as voor die pandemie verwag. Kohl se Uitvoerende hoof het tydens die konferensie gesê dat hulle verkope reeds tot 75% van die vlak waarop dit voor die pandemie was, herstel het en dat dit ook beter is as wat hulle verwag het.
Werkloosheid onder swart Amerikaners het in Februarie vanjaar tot die laagste vlak ooit gedaal. Slegs 5,8% van swart Amerikaners was in Februarie werkloos. Intussen het die werkloosheid onder swart Amerikaners weens die koronapandemie egter tot 16,8% gestyg. Baie werkgewers in die VSA gebruik die laaste in, eerste uit-beginsel en daarvolgens het baie swart Amerikaners en Amerikaners van Latyns-Amerikaanse afkoms wat die afgelope paar jaar tydens die VSA se sterk ekono miese groei in nuwe poste opgeneem is, hulle werk verloor. Die Amerikaanse Departement van Arbeid verwag dat 80% van Amerikaners wat tydens die pandemie hulle werk verloor het, teen die einde van die jaar weer hulle werk sal terugkry. Dit kan beteken dat die werkloosheidskoers onder swart Amerikaners teen die einde van die jaar weer tot onder 10% daal. Die regterkanste grafiek wys die styging in weeklikse inkomste volgens rassegroepe in die VSA. Daarvolgens het die inkomst van Amerikaners van Asiatiese afkoms die vinnigste gestyg, gevolg deur Amerikaners van Latyns-Amerikaanse afkoms. Swart Amerikaners se inkomste het stadiger gestyg, waarskynlik omdat hulle in baie gevalle in laagbesoldigde poste werk. Die onderste grafiek, ook van die New York Times, wys die beweging van werkloosheidskoerse sedert 1975. Werkloosheid het die afgelope drie maande selfs skerper onder Amerikaners van Latyns-Amerikaanse afkoms as onder swart Amerikaners gestyg:
Terwyl die VSA bekend is vir 'n weersin in regulasies is Europeërs meestal gemaklik met hulle hoogs gereguleerde samelewings. Soos wat die meeste Europese lande tans inperkingsmaatreëls verslap word omvattende regulasies in die meeste lande uitgerol. Dit lei egter tot frustrasie en verwarring omdat regulasies tussen dorpe, munisipaliteite, streke, provinsies/deelstate en lande verskil. So is dit in sommige woonbuurte in Brussel verpligtend om 'n gesigsmasker te dra, terwyl dit in ander nie nodig is nie. In sommige dorpe en stede in Europa mag nie meer as twee mense in 'n saam in 'n motor wees nie, in ander is daar geen beperking nie. In sommige lande is daar regulasies wat bepaal dat mense nie roomyshorinkies mag koop nie omdat dit die koronavirus kan oordra. In die Verenigde Koninkryk is daar nuwe regulasies wat bepaal dat mense in klein groepe saam met vriende en familie mag kuier maar dat dit slegs in tuine en parke mag plaasvind. In Skotland neem hulle dit 'n stap verder en is daar selfs 'n nuwe regulasie dat indien jy by vriende of familie gaan kuier en die tuin waarin julle kuier agter die huis is jy nie aan enigiets binne die huis mag raak wanneer jy daardeur stap om by die tuin uit te kom nie. Nog 'n regulasie in Skotland bepaal dat indien vriende saam braai almal hulle eie eetgerei moet saambring en jy nie iemand anders se eetgerei mag gebruik nie. In België geld die sogenaamde 'sosiale borrel'-reël waarvolgens elke gesin 'n aantal vriende en familie mag kies waarmee hulle wil kuier, maar dat hulle dan net saam met hierdie mense oor en oor mag kuier. In verskeie Europese lande is daar nou frustrasie oor burokrate se oorregulering van die sogenaamde nuwe normaal.